ผู้ประกันตนลงทะเบียนรับสิทธิโครงการ ม33เรารักกัน วันที่สอง ยอดพุ่งกว่า 7 ล้านราย
นายทศพล กฤตวงศ์วิมาน เลขาธิการสำนักงานประกันสังคม กระทรวงแรงงาน เปิดเผยถึงการลงทะเบียนของผู้ประกันตนมาตรา 33 ผ่านเว็บไซต์ www.ม33เรารักกัน.com เพื่อรับสิทธิเงินช่วยเหลือเยียวยาค่าครองชีพจากรัฐบาลคนละ 4,000 บาท ว่า วันนี้เป็นวันที่ 2 ของการลงทะเบียน โดยตัวเลขล่าสุด ณ เวลา 15.00 น. ยอดผู้ประกันตนมาตรา 33 สามารถเข้าลงทะเบียนสำเร็จแล้ว จำนวน 7,395,520 รายแล้ว สำหรับผู้ประกันตน มาตรา 33 ที่ยังไม่ลงทะเบียน สามารถลงทะเบียนผ่านเว็บไซต์ www.ม33เรารักกัน.com ไปจนถึงวันที่ 7 มีนาคม 2564 ตั้งแต่เวลา 06.00 น.-23.00 น.ของทุกวัน นายสุชาติ ชมกลิ่น รัฐมนตรีว่าการกระทรวงแรงงาน ได้กำชับให้สำนักงานประกันสังคมอำนวยความสะดวกและเตรียมความพร้อมในทุกๆ ด้าน ให้กับผู้ประกันตน อย่างเต็มที่ ไม่ว่าจะเป็นเรื่องระบบข้อมูลการตรวจสอบผู้ประกันตนมาตรา 33 ที่มีคุณสมบัติ ตามหลักเกณฑ์ที่กำหนดได้อย่างถูกต้อง ครบถ้วน ไม่ตกหล่น ขอให้ผู้ประกันตนมั่นใจในการทำงานของกระทรวงแรงงาน โดยสำนักงานประกันสังคม ที่จะช่วยบรรเทาปัญหาความเดือดร้อนให้กับผู้ประกันตนให้ได้รับสิทธิประโยชน์ที่พึงได้รับอย่างเท่าเทียมกัน และดำเนินการสอดคล้องตามนโยบายรัฐบาล "ไม่ทิ้งใครไว้ข้างหลัง”